શ્રીહર્ષ મજેટી વિજયવાડાના એક રોસ્ટોરાં માલિકના પુત્ર છે. તેમની માતા ડોક્ટર છે. માતા-પિતાએ પુત્રને બિટ્સ-પિલાનીમાં એડમિશન અપાવ્યું. અહીં એટેન્ડન્સનું બંધન નહોતું. હર્ષને ફોટોગ્રાફી અને ટ્રાવેલિંગનો શોખ હતો, તેને એન્જોય કરવાની ખૂબ તક મળી. બિટ્સ, પિલાની પછી તેમણે આઇઆઇએમ- કોલકાતામાં અભ્યાસ કર્યો અને ટ્રાવેલિંગ કરતા લંડન પહોંચી ગયા. અહીં એક ઇન્વેસ્ટમેન્ટ બેન્કના તેઓ ટ્રેડર બની ગયા, પણ આ જોબમાં તેમને મજા ન આવતાં સ્વદેશ પરત ફર્યા. બિટ્સ- પિલાનીમાંથી ફિઝિક્સમાં પોસ્ટ ગ્રેજ્યુએટ મિત્ર નંદન રેડ્ડીની સાથે અહીં તેમણે ઈ-કોમર્સમાં એન્ટ્રી લીધી. ઓગસ્ટ 2014માં કોરમંગલા, બેંગલુરુમાં એક નાનકડી ઓફિસથી 6 ડિલિવરી બોય દ્વારા 25 રેસ્ટોરાંનાં ફૂડ્સની હોમ ડિલિવરી કરવા લાગ્યા. આ સર્વિસ બધાના માટે શ્રેષ્ઠ સાબિત થઈ. રેસ્ટોરાંના વેઇટર, વીજળી અને પાણીની સાથે રિયલ એસ્ટેટનો ખર્ચો ઓછો થયો. રેસ્ટોરાં 50-60 ગ્રાહકોને જ સર્વ કરી શકતા હતા, પણ હવે તે બમણાં કરતાં પણ વધુ થઈ ગયું અને ગ્રાહકોને તેમની મનપસંદ વાનગીઓ માત્ર 37 મિનિટમાં ઘરે જ મળવા લાગી. ગ્રાહકોનો રેસ્ટોરાં આવવા જવાનો ખર્ચ અને સમય બંને બચ્યા. સ્વિગ્ગીએ પોતાના 13 હજાર ડિલિવરી બોય્સને સ્માર્ટ ફોન આપી રાખ્યા છે, જેથી સ્વિગ્ગી એપ્સ દ્વારા ગ્રાહક પોતાની ડિલિવરી ટ્રેક કરી શકે.